b'\n_START_ARTICLE_\nRak materni\xc4\x8dnega vratu\n_START_SECTION_\nEtiologija\n_START_PARAGRAPH_\nV devetdesetih letih prej\xc5\xa1njega stoletja so odkrili, da je spolno prenosljiva oku\xc5\xbeba z visokorizi\xc4\x8dnimi genotipi humanih papilomskih virusov (HPV) edini potrebni, a nezadostni dejavnik tveganja za nastanek predrakavih sprememb materni\xc4\x8dnega vratu, iz katerih lahko preko ve\xc4\x8d stopenj vznikne rak. Visoko rizi\xc4\x8dni genotipi HPV oku\xc5\xbeijo bazalne celice epitelija materni\xc4\x8dnega vratu in ob dolgotrajni oku\xc5\xbebi se njihova deoksiribonukleinska kislina (DNK) vgradi v gostiteljski genom. Na ta na\xc4\x8din se lahko zavre delovanje tumorje zaviralnih beljakovin in oku\xc5\xbeene celice celice postanejo nesmrtne.\n_START_SECTION_\nEpidemiologija\n_START_PARAGRAPH_\nV Sloveniji je incidenca raka materni\xc4\x8dnega vratu v preteklih desetletjih nihala. Vrh je dosegla 1997, ko je zna\xc5\xa1ala 23,1/100.000 \xc5\xbeensk. Leta 2002 je sodila Slovenija glede na ve\xc4\x8dino rakavih obolenj v sredino lestvice evropskih dr\xc5\xbeav, po incidenci raka materni\xc4\x8dnega vratu pa v njen vrh. Leta 2003 je bilo registriranih 209 novih primerov raka materni\xc4\x8dnega vratu. Po tem letu je pri\xc5\xa1lo do upadanja incidence. Leta 2006 je bil ta rak po pogostosti osmo najpopostej\xc5\xa1e rakavo obolenje pri \xc5\xbeenskah in je predstavljal 3,1\xc2\xa0% vseh rakavih obolenj.'